
Krajský súd Trnava 3To/154/2025 2322010917 24. 02. 2026 JUDr. Katarína Stanislavská ECLI:SK:KSTT:2026:2322010917.2
Uznesenie Krajský súd v Trnave, konajúc predsedníčkou senátu JUDr. Katarínou Stanislavskou, v trestnej veci (aj) obžalovaného: A. B., pre prečin krádež podľa § 212 ods. 1 písm. a) Trestného zákona spolupáchateľstvom podľa § 20 Trestného zákona, o odvolaní obžalovaného proti rozsudku Okresného súdu Galanta zo dňa 09.09.2025, sp. zn. 11T/43/2022 – 516, a následnom späťvzatí takého odvolania, na verejnom zasadnutí konanom dňa 24.02.2026 v Trnave takto rozhodol: Podľa § 312 ods. 4 Trestného poriadku predsedníčka senátu b e r i e na vedomie späťvzat i e odvolania obžalovaného: A. B., nar. XX.XX.XXXX v C., podaného proti rozsudku Okresného súdu Galanta zo dňa 09.09.2025 sp. zn. 11T/43/2022 – 516. odôvodnenie: Dňa 09.09.2025 vyhlásil Okresný súd Galanta rozsudok pod sp. zn. 11T/43/2022 – 516, proti ktorému podal (aj) obžalovaný odvolanie. Dňa 23.02.2026 (t. j. v čase pred odobratím sa odvolacieho súdu na záverečnú poradu; § 312 ods. 2 Trestného poriadku) obžalovaný prostredníctvom svojej obhajkyne doručil odvolaciemu súdu písomné podanie (č. l. 575 až 582), ktorým (podľa § 312 ods. 2 Trestného poriadku) vzal v plnom rozsahu späť svoje vyššie uvedené odvolanie. Podľa § 306 ods. 1 Trestného poriadku opravným prostriedkom proti rozsudku súdu prvého stupňa je odvolanie. Podľa § 312 ods. 2 Trestného poriadku osoba, ktorá odvolanie podala, môže ho výslovným vyhlásením vziať späť, a to až do doby, než sa odvolací súd odoberie na záverečnú poradu. Odvolanie prokurátora môže vziať späť i nadriadený prokurátor. Podľa § 312 ods. 4 Trestného poriadku vzatie odvolania späť vezme uznesením na vedomie predseda senátu odvolacieho súdu, a ak nebola vec doteraz tomuto súdu predložená, predseda senátu súdu prvého stupňa. Keďže obžalovaný zobral ním podané odvolanie späť, a odvolací súd k postupu podľa § 312 ods. 2, ods. 4 Trestného poriadku nevzhliadol žiadne procesné prekážky, vzal dané týmto uznesením, konajúc predsedníčkou senátu, na vedomie. Poučenie: Proti tomuto uzneseniu nie je prípustný opravný prostriedok.

